"Gerddi Bwytadwy" gydag Eirlys Rhiannon
Ym mis Mai daeth Eirlys Rhiannon o Gaerdydd atom i siarad am bynciau yn ymwneud â'r ardd.
Gyda'r teitl 'Gerddi Bwytadwy' buasech yn cael maddeuant o feddwl mai siarad am gnydau fel bresych, moron, ffa, pys ac yn y blaen oedd prif bwnc y noson – ond na! Mae llawer mwy y gellir tyfu mewn gardd na dim ond y llysiau unflwydd traddodiadol ac yn aml ddim dim ond y ffrwythau sy'n fwytadwy ond y dail, y gwreiddiau, y coesyn a'r blodau hefyd.
Roedd neges bwysig gan Eirlys i ddweud am ein hamgylchfyd. 'Rydym fel rheol yn cysylltu prosesau pwysig twf planhigion gyda'r hyn sy'n weladwy uwchben wyneb y pridd ond mae'n dod yn fwyfwy amlwg fod yr hyn sy'n digwydd o dan wyneb y pridd yr un mor bwysig. Mae'r holl brosesau sy'n digwydd o dan y pridd fel 'disco' a'r bywyd sydd yn deillio ohonynt yn lledaenu'n bellach nag a feddyliom. Ar y llaw arall, pan fo dynoliaeth yn adeiladu tai, swyddfeydd, meysydd parcio, heolydd, nid yn unig y coed a'r planhigion ar y wyneb sy'n cael eu difa ond mae'r holl fywyd o dan y wyneb yn cael ei ddifa hefyd a'r lle yn troi'n ddiffaith. Y mwya' o'r bylchau hyn sy'n cael eu creu, y mwya' yw'r effaith negyddol ar ein hamgylchfyd.
I orffen, siaradodd Eirlys am ei phrosiect diweddaraf, sef Geirfa Garddio. Mae'n annog pobl i rannu geirfa garddio Cymraeg trwy'r we. Mae cyfrif Trydar @GeirfaGarddio ar gael i'w ddilyn a gellir defnyddio'r hashnod #geirfagarddio wrth drydar am arddio yn Gymraeg. Mae gwefan ar gael hefyd, sef http://www.geirfagarddio.cymru